**Filmový festival inakosti uvedie oceňované filmy inšpirované skutočnými príbehmi**

Tlačová správa (30. 10. 2021)

To najlepšie zo súčasnej queer kinematografie predstaví Filmový festival inakosti. Jeho 15. ročník sa v bratislavskom Kine Lumière koná od 6. do 11. októbra. Na festivale bude uvedených 52 filmov z 24 krajín sveta, ktoré sú rozdelené v sekciách: Súčasný queer film, Classics, Teplé Česko-Slovensko, Teplé kraťasy, FFi deťom. V programe nechýbajú horúce novinky z tohtoročného festivalu v Cannes ani premiéra českého dokumentárneho filmu ***Zákon lásky*** Barbory Chalupovej, spolurežisérky dokumentárneho filmu *V sieti*.

„Sme veľmi radi, že po minulom ročníku, ktorý pohltila pandémia, a zrealizovala sa len online časť festivalu, všetko nasvedčuje tomu, že tento rok sa nám predsa len podarí stretnúť v kinosálach. V neistej dobe sa nám podarilo vyskladať silný a pestrý program filmov s LGBTI+ tematikou. Navyše tento rok prebieha 15. ročník festivalu, čo sme si dovolili pretaviť i do jeho vizuálu, ktorý odkazuje na občiansky preukaz. Ten môžeme v živote človeka vnímať ako symbol náročného obdobia dospievania a sebapoznávania na jednej strane, ako aj preberania (nielen) občianskej zodpovednosti – práv a povinností na strane druhej. V tomto rozpätí osobného a verejného, vnútorného a angažovaného sa tento rok v podstate rozprestierajú témy tohtoročného festivalu,“ uviedla riaditeľka festivalu Zita Hosszúová.

**Zásadné dokumenty**

Barbora Chalupová, aktuálna držiteľka Českého leva aj Ceny českej filmovej kritiky za najlepší dokumentárny film roka 2020 **V sieti**, ktorý nakrútila spoločne s Vítom Klusákom, uvedie na Filmovom festivale inakosti v slovenskej premiére svoju novinku **Zákon lásky**. Po snímke venovanej sexuálnym predátorom na internete prichádza s dokumentárnou tragikomédiou zameranou na diskusiu o manželstvách pároch rovnakého pohlavia v Česku a zobrazuje snahu o ich legalizáciu. Aký je rozdiel medzi manželstvom a registrovaným partnerstvom? A sú Česi naozaj takí liberálni, ako sa na prvý pohľad zdá? Snímka vznikala tri roky a po uvedení na festivale vstupuje aj do slovenských kín.

Na viacerých amerických queer festivaloch ocenili výnimočný dokument **P.S.: Po prečítaní spáliť**. Režisér Michael Seligman, ktorý sa podieľal aj na úspešnej šou **RuPaul’s Drag Race**, sa v ňom s kolegyňou Jennifer Tiexiera vybral po stopách nedávno objavených listov newyorských drag queen z 50. rokov minulého storočia. Toto prostredie dokonale pozná, je totiž tiež spolutvorcom krimipodcastu Mob Queens venovanému Anne Genovese, ktorá v 50. a 60. rokoch minulého storočia prevádzkovala najznámejšie newyorské drag kluby. Vo filme **P.S.: Po prečítaní spáliť**, ktorý je výsledkom niekoľkoročného bádania tvorcov, sledujeme silné príbehy deviatich bývalých drag queen. Dnes majú vyše 80, či dokonca 90 rokov a vo filme rekapitulujú svoje životné výzvy. Film mal premiéru na newyorskom festivale Tribeca.

**Filmy z Cannes**

Skutočnými príbehmi homosexuálnych Nemcov, ktorých prepustili z koncentračných táborov, ale pre sexuálnu orientáciu ich čakalo väzenie, sa inšpiroval rakúsky režisér Sebastian Meise vo filme ***Veľká sloboda*.** Snímka, ktorá je väzenskou drámou i lovestory zároveň, rozpráva o dystopickom svete, kde sa láska trestá zákonom. Nejde však o výjav z románu Georgea Orwella 1984, ale o realitu povojnového Nemecka. Film mal svetovú premiéru na festivale v Cannes v sekcii Un certain regard, v ktorej získal Cenu poroty, a zároveň si z Cannes odniesol ocenenie Queer Palm. V hlavnej úlohe ***Veľkej slobody*** uvidia diváci vychádzajúcu nemeckú hereckú hviezdu Franza Rogowského.

Takisto v Cannes, ale v hlavnej súťaži, mala premiéru erotická historická dráma ***Benedetta***, ktorá sa odohráva počas morovej epidémie v 17. storočí v talianskom kláštore a v jej centre je ľúbostný vzťah dvoch rehoľníčok. To vyvolalo rozruch nielen v Cannes, ale koncom septembra aj na Newyorskom filmovom festivale, kde skupinka aktivistov protestovala proti *„rúhačskej lesbickej dráme“*. V Rusku uvedenie filmu nepovolili. Režisér Paul Verhoeven (*Total Recall*, *Základný inštinkt*) nakrútil film na základe skutočných udalostí a v hlavnej úlohe sa predstaví Virginie Effira, ktorá zaujala v predchádzajúcom Verhoevenovom filme *Elle* (2016). Po filme prebehne diskusia *(Homo)sexualita v zasvätenom živote*, ktorej organizátorom je občianske združenie Dúhoví kresťania.

Niekoľko týždňov po júlovej premiére v Cannes, kde sa premietal v rámci Týždňa kritiky, uvedie FFi aj snímku ***Zaľúbená Anaïs*** režisérky Charline Bourgeois-Tacquet. Zaoberá sa dilemami tridsiatnikov a vážne témy podáva s nadhľadom a francúzskym šarmom.

**Viggo Mortensen a Colin Firth v drámach o láske a odchádzaní**

Herecký koncert ponúkne komorná vzťahová štúdia v road movie **Supernova** britského režiséra Harryho Macqueena. Príbeh starnúceho gejského páru, ktorý sa vyberie v karavane na cestu naprieč Anglickom, aby navštívil rodinu a priateľov, sa opiera o herecké výkony Colina Firtha a Stanleyho Tucciho. Do ich života zasiahne diagnóza počiatočnej demencie jedného z nich.

Postupujúca demencia, homofóbia aj generačné rozdiely sú témami režijného debutu Vigga Mortensena **Ešte máme čas**. Film má autobiografické prvky a herec si k filmu, ktorý mal premiéru na festivale v Sundance, sám napísal scenár a podieľal sa aj na produkcii a hudbe. V jednej z vedľajších úloh sa mihne známy kanadský režisér David Cronenberg, otca stvárňuje predstaviteľ vedľajších úloh z mnohých sci-fi a akčných filmov Lance Henriksen a sestru hlavného hrdinu hrá Laura Linney.

Program festivalu je k dispozícii na <https://cinepass.sk/ffi/sk/tickets>. Ak bude Bratislava v oranžovej fáze, festival bude prístupný len plne očkovaným osobám. Viac informácií o festivale možno nájsť na [www.ffi.sk](http://www.ffi.sk).

**Organizátor:**Iniciatíva Inakosť, Kvír film

**Dotácie a podpora:**

Festival finančne podporil Audiovizuálny fond.

Na realizáciu projektu bola poskytnutá dotácia z Nadácie mesta Bratislavy.

Podujatie je realizované s finančnou podporou Ministerstva kultúry SR.

**Partneri:**

Kino Lumière, Taliansky kultúrny inštitút, Queer Slovakia, Citylife.sk, QYS, MyCinepass, Art Film Fest, Rádio FM